Kolmas raamat on senini sarja parim ka siin leiduvate ülimalt nutikate detailide poolest. Osalt kohtame neid muidugi juba sarjas varemgi, nagu näiteks õhulaevade nimed - Jõleda Soengu Päev, Mõistetava Vimmaga Keerutatud Mõõk, osalt tõusevad nad esile just kolmandas köites. Näiteks hetk, kus tegevuse taustale suurte pidustuste raames kuvatakse  liikuvaid pilte: «Ruumis surises filmiprojektor, näidates Kuuekümne minuti sõja eelsest ajast pärinevate filmide koopiate koopiaid. Keegi mees rippus tohutu kõrge linnamaja viimase korruse kõrgusel oleva katkise kella küljes» - sellised viited filmiklassikale teevad südame soojaks